**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τo νομοσχέδιο «Ο περί Κοινωνικών Ασφαλίσεων (Τροποποιητικός) (Αρ. 9) Νόμος του 2022».**

**Παρόντες:**

Αντρέας Καυκαλιάς, πρόεδρος Δημήτρης Δημητρίου

Χρίστος Χριστόφιας Χρίστος Σενέκης

Γιώργος Κουκουμάς Ανδρέας Αποστόλου

Ονούφριος Κουλλά Μαρίνος Μουσιούττας

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 15 και 22 Νοεμβρίου 2022. Στο πλαίσιο της εξέτασης του εν λόγω νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι των Υπηρεσιών Κοινωνικών Ασφαλίσεων του Υπουργείου Εργασίας και Κοινωνικών Ασφαλίσεων, της Νομικής Υπηρεσίας της Δημοκρατίας και των εργοδοτικών οργανώσεων ΚΕΒΕ και ΠΟΒΕΚ.

Οι συνδικαλιστικές οργανώσεις ΠΕΟ, ΣΕΚ και ΔΕΟΚ, καθώς και η εργοδοτική οργάνωση ΟΕΒ, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της εξέτασης του νομοσχεδίου παρευρέθηκε επίσης το μέλος της επιτροπής κ. Πανίκος Λεωνίδου.

Σκοπός του προτεινόμενου νόμου είναι η τροποποίηση του περί Κοινωνικών Ασφαλίσεων Νόμου, ώστε να καταστεί δυνατή η παράταση της προθεσμίας καταβολής εισφορών στο Ταμείο Κοινωνικών Ασφαλίσεων από τους εργοδότες και τους αυτοτελώς εργαζομένους, όπως αυτή προβλέπεται στον υπό τροποποίηση νόμο και στους περί Κοινωνικών Ασφαλίσεων (Εισφορές) Κανονισμούς, για χρονική περίοδο που δεν υπερβαίνει τις δύο εβδομάδες, προς αντιμετώπιση έκτακτων περιπτώσεων.

Ειδικότερα, με τις πρόνοιες του προτεινόμενου νόμου όπως αυτός αρχικά κατατέθηκε στη Βουλή παρέχεται η εξουσία στον Υπουργό Εργασίας και Κοινωνικών Ασφαλίσεων να εκδίδει διάταγμα, σύμφωνα με το οποίο παρατείνεται η προαναφερθείσα προθεσμία, το οποίο δύναται να έχει αναδρομική ισχύ.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου, σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση του νομοσχεδίου ακολουθήθηκε η προβλεπόμενη στον Κανονισμό της Βουλής διαδικασία όσον αφορά τα στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Κατά τη συζήτηση του υπό αναφορά νομοσχεδίου στην επιτροπή η εκπρόσωπος των Υπηρεσιών Κοινωνικών Ασφαλίσεων ανέφερε ότι η προτεινόμενη ρύθμιση κρίθηκε αναγκαία στο πλαίσιο του ψηφιακού μετασχηματισμού των Υπηρεσιών Κοινωνικών Ασφαλίσεων, περιλαμβανομένου του συστήματος καταβολής των εισφορών στο Ταμείο Κοινωνικών Ασφαλίσεων. Ειδικότερα, όπως η ίδια ανέφερε, με την εφαρμογή του εν λόγω διαδικτυακού συστήματος πληρωμών παρατηρήθηκαν σοβαρά τεχνικά προβλήματα, τα οποία είχαν ως αποτέλεσμα να καθυστερήσει η έγκαιρη καταβολή των εισφορών από εργοδότες και αυτοτελώς εργαζομένους, χωρίς αυτοί να ευθύνονται για την καθυστέρηση. Συναφώς, ετοιμάστηκε και κατατέθηκε στη Βουλή το υπό αναφορά νομοσχέδιο, ώστε να παρασχεθεί στον Υπουργό Εργασίας και Κοινωνικών Ασφαλίσεων η δυνατότητα έκδοσης διατάγματος παράτασης, μέχρι δύο εβδομάδες, για καταβολή των εισφορών των επηρεαζομένων, χωρίς να καθίσταται στο μεταξύ εκπρόθεσμη η καταβολή τους.

Μέλη της επιτροπής ζήτησαν διευκρινίσεις ως προς τον τρόπο με τον οποίο θα ερμηνεύονται οι έκτακτες περιστάσεις προς αντιμετώπιση των οποίων θα εφαρμόζεται η προτεινόμενη ρύθμιση, αλλά και το ενδεχόμενο αυτές να καθοριστούν εκ των προτέρων.

Απαντώντας στο πιο πάνω ζήτημα, η εκπρόσωπος της Νομικής Υπηρεσίας της Δημοκρατίας, αφού αναφέρθηκε στο παράδειγμα πρόσφατων τεχνικών προβλημάτων στο ηλεκτρονικό σύστημα πληρωμών, εξήγησε ότι, σε περίπτωση εξαντλητικής απαρίθμησης των έκτακτων περιστάσεων, ενδέχεται να αποκλειστούν περιστάσεις οι οποίες δεν είναι επί του παρόντος προβλέψιμες και συνεπώς εισηγήθηκε όπως παραμείνει η ρύθμιση όπως αυτή προτάθηκε από την εκτελεστική εξουσία.

Ο εκπρόσωπος της ΠΟΒΕΚ δήλωσε ότι πρέπει να διευκρινιστεί κατά πόσο η προτεινόμενη εξουσία του Υπουργού για παράταση της προθεσμίας δύναται να ασκηθεί και για ανανέωση της προθεσμίας για περισσότερα του ενός διαδοχικά διαστήματα δεκαπέντε ημέρων.

Η εκπρόσωπος των Υπηρεσιών Κοινωνικών Ασφαλίσεων ανέφερε ότι πρόθεση της εκτελεστικής εξουσίας είναι όπως ο υπουργός αξιοποιεί την εν λόγω εξουσία άπαξ ανά έκτακτη περίπτωση και ότι, με βάση την εμπειρία των Υπηρεσιών Κοινωνικών Ασφαλίσεων, δε χρειάζονται πέραν των δύο εβδομάδων παράτασης της σχετικής προθεσμίας, μέχρι να αποκατασταθεί η λειτουργία του συστήματος πληρωμών. Η ίδια πρόσθεσε ότι ο ψηφιακός μετασχηματισμός των Υπηρεσιών Κοινωνικών Ασφαλίσεων αναμένεται να ολοκληρωθεί μέχρι το τέλος του 2023, οπόταν εκτιμάται ότι δε θα υφίσταται ανάγκη περαιτέρω παρατάσεων της προαναφερθείσας προθεσμίας.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, αποφάσισε ομόφωνα να τροποποιήσει τις πρόνοιες του νομοσχεδίου, ώστε να τεθεί ημερομηνία λήξης της ισχύος αυτού, η οποία καθορίστηκε να είναι η 31η Δεκεμβρίου 2023.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί κατά τη συζήτηση του νομοσχεδίου, όπως αυτό αναθεωρήθηκε σύμφωνα με τα πιο πάνω, στην ολομέλεια του σώματος.

29 Νοεμβρίου 2022

Αρ. Φακ.: 23.01.063.181-2022

ΑΔ/ΝΧ,ΜΚ/Ελ.Π